DEĊIŻJONI TAL-KUMMISSJONI
tat-28 ta' Lulju 2006
dwar l-ispeċifikazzjoni teknika tal-interoperabbiltà marbuta mas-subsistema ‘vetturi ferrovjarji - vaguni tal-merkanzija' tas-sistema konvenzjonali tal-ferrovija trans-Ewropea
(notifikata bin-numru tad-dokument C(2006) 3345)
(Test b'rilevanza għaż-ŻEE)
(2006/861/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 2001/16/KE tad-19 ta' Marzu 2001 tal-Parlament Ewropew u tal-Kunsill fuq l-interoperabilità tas-sistema ferrovjarja konvenzjonali trans-Ewropea (1), u b'mod partikolari l-Artikolu 6(1) tagħha,
Billi:
(1)
B'konformità mal-Artikolu 2(c) tad-Direttiva 2001/16/KE, is-sistema konvenzjonali tal-ferrovija trans-Ewropea hi suddiviża f'subsistemi strutturali u funzjonali
(2)
B'konformità mal-Artikolu 23(1) tad-Direttiva, is-subsistema “vetturi ferrovjarji - vaguni tal-merkanzija” għandha tiġi koperta minn speċifikazzjoni teknika ta' interoperabbiltà (TSI).
(3)
L-ewwel pass fit-twaqqif ta' TSI hu l-abbozz ta' TSI mfassal mill-Assoċjazzjoni Ewropea għall-Interoperabbiltà tal-Ferroviji (AEIF) li nħatret bħala l-korp rappreżentattiv konġunt.
(4)
L-AEIF ingħatat mandat biex tħejji abbozz ta' TSI għas-subsistema “vetturi ferrovjarji - vaguni tal-merkanzija” b'konformità mal-Artikolu 6(1) tad-Direttiva 2001/16/KE. Il-parametri bażiċi għal dan l-abbozz tat-TSI ġew adottati bid-Deċiżjoni tal-Kummissjoni 2004/446/KE tad-29 ta' April 2004 li tispeċifika l-parametri bażiċi tal-Ispeċifikazzjonijiet Tekniċi għal Interoperabilità tal-Istorbju, Vaguni tal-Merkanzija u Applikazzjonijiet telematiċi għall-merkanzija msemmija fid-Direttiva 2001/16/KE (2).
(5)
L-abbozz tat-TSI mfassal abbażi tal-parametri bażiċi kien akkumpanjat minn rapport introduttorju li jinkludi analiżi tal-ispejjeż u l-benefiċċji kif stipulat fl-Artikolu 6(5) tad-Direttiva.
(6)
L-abbozzi tat-TSIs ġew eżaminati mill-Kumitat imwaqqaf bid-Direttiva tal-Kunsill 96/48/KE tat-23 ta' Lulju 1996 fuq l-interoperabilità tas-sistema ferrovjarja trans-Ewropea ta' veloċità għolja (3) u msemmija fl-Artikolu 21 tad-Direttiva 2001/16/KE, fid-dawl tar-rapport introduttorju.
(7)
Id-Direttiva 2001/16/KE u t-TSIs japplikaw għat-tiġdid iżda mhux għal tibdiliet marbuta mal-manutenzjoni. Madankollu, l-Istati Membri jiġu mħeġġa japplikaw it-TSIs għal tibdiliet marbuta mal-manutenzjoni, meta jkunu jistgħu jagħmlu dan u meta jkun ġustifikat mill-ambitu tax-xogħol marbut mal-manutenzjoni.
(8)
It-tħaddim ta' vaguni ġodda, rinnovati jew imtejba għandhom jikkunsidraw kompletament ukoll l-impatt fuq l-ambjent; dan jinkludi l-impatt tal-ħoss. Allura huwa importanti li l-implimentazzjoni tat-TSI li hi s-suġġett ta' din id-Deċiżjoni titwettaq flimkien mar-rekwiżiti għat-TSI tal-Ħoss, sakemm it-TSI tal-Ħoss tapplika għall-vaguni tal-merkanzija.
(9)
Fil-verżjoni attwali tagħha, it-TSI ma tittrattax kompletament l-aspetti kollha tal-interoperabilità; il-punti li ma jiġux trattati jiġu klassifikati bħala “Punti Miftuħa” fl-Anness JJ tat-TSI. Peress li l-verifika tal-interoperabilità għandha tiġi stabbilita permezz ta' referenza għar-rekwiżiti tat-TSIs, skont l-Artikolu 16(2) tad-Direttiva 2001/16/KE, jinħtieġ, waqt il-perjodu ta' tranżizzjoni bejn il-pubblikazzjoni ta' din id-Deċiżjoni u l-implimentazzjoni sħiħa tat-TSI mehmuża, li jiġu stabbiliti l-kundizzjonijiet li għandhom jintlaħqu flimkien ma' dawk li hemm referenza espliċita għalihom fit-TSI mehmuża.
(10)
L-Istati Membri individwali għandhom jinfurmaw lill-Istati Membri oħra u lill-Kummissjoni dwar ir-regoli tekniċi nazzjonali rilevanti li jintużaw biex tinkiseb l-interoperabilità u jintlaħqu r-rekwiżiti essenzjali tad-Direttiva 2001/16/KE kif ukoll tal-korpi li taħtar għat-twettiq tal-proċedura għall-evalwazzjoni tal-konformità jew l-adattabilità għall-użu kif ukoll tal-proċedura tal-kontroll użata għall-verifika tal-interoperabilità tas-subsistemi skont it-tifsira tal-Artikolu 16(2) tad-Direttiva 2001/16/KE. Għal dan il-għan tal-aħħar, l-Istati Membri għandhom japplikaw, kemm jista' jkun possibbli, il-prinċipji u l-kriterji li hemm dispożizzjoni għalihom fid-Direttiva 2001/16/KE għall-implimentazzjoni tal-Artikolu 16(2) fl-użu tal-korpi notifikati skont l-Artikolu 20 tad-Direttiva 2001/16/KE. Il-Kummissjoni għandha twettaq analiżi tal-informazzjoni mibgħuta mill-Istati Membri, fil-forma ta' regoli, proċeduri, korpi nazzjonali inkarigati mill-proċeduri tal-implimentazzjoni, u t-tul ta' dawn il-proċeduri, u, fejn jixraq, għandhom jiddiskutu mal-Kumitat il-ħtieġa għall-adozzjoni ta' kwalunkwe miżuri.
(11)
It-TSI in kwistjoni ma għandhiex titlob l-użu ta' teknoloġiji jew soluzzjonijiet tekniċi speċifiċi ħlief fejn dan ikun meħtieġ strettament għall-interoperabiiltà tas-sistema ferrovjarja konvenzjonali trans-Ewropea.
(12)
It-TSI hi bbażata fuq l-aħjar għarfien espert disponibbli fil-ħin tat-tħejjija tal-abbozz rilevanti. L-iżviluppi fir-rekwiżiti teknoloġiċi, operattivi, tas-sikurezza jew soċjali jistgħu jwasslu għall-ħtieġa li tiġi emendata jew supplimentata din it-TSI. Fejn applikabbli, għandu jingħata bidu għal proċedura ta' reviżjoni jew aġġornament b'mod konformi mal-Artikolu 6(3) tad-Direttiva 2001/16/KE.
(13)
Biex tiġi mħeġġa l-innovazzjoni u sabiex titqies l-esperjenza miksuba, it-TSI mehmuża għandha tiġi soġġetta għal reviżjoni perjodika f'intervalli regolari.
(14)
Fejn jiġu proposti soluzzjonijiet innovattivi, il-manifattur jew l-entità kontraenti għandhom jiddikjaraw id-devjazzjoni mit-taqsima rilevanti tat-TSI. L-Aġenzija Ferrovjarja Ewropea għandha tiffinalizza l-ispeċifikazzjonijiet funzjonali u tal-interfaces adattati tas-soluzzjoni u tiżviluppa l-metodi tal-evalwazzjoni.
(15)
Il-vaguni tal-merkanzija fil-preżent joperaw taħt ftehimiet eżistenti nazzjonali, bilaterali, multinazzjonali jew internazzjonali. Huwa importanti li dawk il-ftehimiet ma jfixklux il-progress attwali u tal-ġejjieni lejn l-interoperabbiltà. Għal dan il-għan, jinħtieġ li l-Kummissjoni teżamina dawk il-ftehimiet sabiex tiddetermina jekk huwiex meħtieġ li t-TSI ppreżentata f'din id-Deċiżjoni għandhiex tiġi riveduta b'dan il-mod.
(16)
Sabiex tiġi evitata kwalunkwe konfużjoni, jinħtieġ li jingħad li d-dispożizzjonijiet tad-Deċizjoni 2004/446/KE li jikkonċernaw il-parametri bażiċi tas-sistema konvenzjonali ferrovjarja trans-Ewropea ma għandhomx japplikaw aktar.
(17)
Id-dispożizzjonijiet ta' din id-Deċiżjoni huma konformi mal-opinjoni tal-Kumitat stabbilit permezz tal-Artikolu 21 tad-Direttiva 96/48/KE,
ADOTTAT DIN ID-DEĊIŻJONI
Artikolu 1
Speċifikazzjoni Teknika ta' Interoperabbiltà (TSI) marbuta mas-subsistema ‘vetturi ferrovjarji - vaguni tal-merkanzija' tas-sistema konvenzjonali trans-Ewropea msemmija fl-Artikolu 6(1) tad-Direttiva 2001/16/KE b'dan hija adottata mill-Kummissjoni.
It-TSI għandha tkun kif speċifikat fl-Anness ta' din id-Deċiżjoni.
It-TSI għandha tkun applikabbli bis-sħiħ għall-vetturi ferrovjarji tal-merkanzija tas-sistema konvenzjonali ferrovjarja trans-Ewropea kif definita fl-Anness 1 tad-Direttiva 2001/16/KE, meta wieħed iqis l-Artikoli 2 u 3 ta' din id-Deċiżjoni.
Artikolu 2
1. Fir-rigward ta' dawk il-kwistjonijiet ikklassifikati bħala “Punti miftuħa” stabbiliti fl-Anness JJ tat-TSI, il-kundizzjonijiet li għandu jkun hemm konformità magħhom għall-verifika tal-interoperabbiltà skont l-Artikolu 16(2) tad-Direttiva 2001/16/KE għandhom ikunu dawk ir-regoli tekniċi applikabbli użati mill-Istati Membri li jawtorizzaw it-tħaddim tas-subsistema koperta minn din id-Deċiżjoni.
2. Kull Stat Membru għandu javża lill-Istati Membri l-oħra u lill-Kummissjoni fi żmien sitt xhur min-notifika ta' din id-Deċiżjoni:
(a)
il-lista tar-regoli tekniċi applikabbli msemmija fil-paragrafu 1;
(b)
il-proċeduri għall-evalwazzjoni tal-konformità u għall-verifika li għandhom jiġu applikati fir-rigward tal-applikazzjoni ta' dawn ir-regoli;
(ċ)
il-korpi li taħtar għat-twettiq ta' dawk il-proċeduri għall-evalwazzjoni tal-konformità u għall-verifika.
Artikolu 3
L-Istati Membri għandhom javażw lill-Kummissjoni b'dawn it-tipi ta' ftehim fi żmien sitt xhur mid-dħul fis-seħħ tat-TSI mehmuża:
(a)
ftehimiet nazzjonali, bilaterali jew multilaterali bejn Stati Membri u kumpaniji ferrovjarji jew maniġers tal-infrastrutturi, milħuqa fuq bażi permanenti jew temporanja u meħtieġa minħabba n-natura speċifika jew lokali tas-servizz tat-trasport maħsub;
(b)
ftehimiet bilaterali jew multilaterali bejn kumpaniji ferrovjarji, maniġers tal-infrastrutturi jew awtoritajiet tas-sikurezza li jipprovdu livelli sinifikanti ta' interoperabbiltà lokali jew reġjonali;
(ċ)
ftehimiet internazzjonali bejn Stat Membru wieħed jew aktar u mill-anqas pajjiż terz wieħed, jew bejn kumpaniji ferrovjarji jew maniġers tal-infrastrutturi ta' Stati Membri u mill-anqas kumpanija ferrovjarja waħda jew maniġer tal-infrastruttura ta' pajjiż terz li joffru livelli sinifikanti ta' interoperabbiltà lokali jew reġjonali.
Artikolu 4
Dawk id-dispożizzjonijiet tad-Deċiżjoni 2004/446/KE li jikkonċernaw il-parametri bażiċi tas-sistema ferrovjarja konvenzjonali trans-Ewropea ma għandhomx japplikaw aktar mid-data li fiha tidħol fis-seħħ din id-Deċiżjoni.
Artikolu 5
Din id-Deċiżjoni għandha tidħol fis-seħħ sitt xhur wara d-data tan-notifika tagħha.
Artikolu 6
Din id-Deċiżjoni hi indirizzata lill-Istati Membri.
Magħmul Brussell, it-28 ta' Lulju 2006.